Document ID: 32006R0022

KOMMISSIONENS FORORDNING (EF) Nr. 22/2006
af 9. januar 2006
om en løbende licitation med henblik på salg på Fællesskabets marked af sukker, som interventionsorganerne i Belgien, Den Tjekkiske Republik, Spanien, Frankrig, Irland, Italien, Ungarn, Polen, Slovakiet og Sverige ligger inde med
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker (1), særlig artikel 9, stk. 3, og
ud fra følgende betragtninger:
(1)
Belgien, Den Tjekkiske Republik, Spanien, Frankrig, Irland, Italien, Ungarn, Polen, Slovakiet og Sverige har interventionslagre af sukker. For at imødekomme markedsbehovene bør disse lagre sælges på det indre marked.
(2)
Bestemmelserne i Kommissionens forordning (EF) nr. 1262/2001 af 27. juni 2001 om gennemførelsesbestemmelser til Rådets forordning (EF) nr. 1260/2001 vedrørende interventionsorganernes opkøb og salg af sukker (2) bør gælde for salget.
(3)
Artikel 22, stk. 2 og 3, i forordning (EF) nr. 1262/2001, der vedrører offentliggørelsen af indkaldelsen af bud i C-udgaven af Den Europæiske Unions Tidende mindst 10 dage før begyndelsen af perioden for indgivelse af bud, bør dog ikke anvendes, da nogle medlemsstater har problemer med oversættelsen til alle EF-sprog, og dette vil medføre unødvendige forsinkelser af salget af interventionssukkeret. Endvidere skal der efter forordningens artikel 28, stk. 1, litra c), stilles en licitationssikkerhed på 0,73 EUR pr. 100 kg. Ved salg af interventionssukker på det indre marked bør den sikkerhed, som den bydende stiller, bringes på linje med interventionsprisen. Artikel 28, stk. 1, litra a), bør derfor ikke anvendes.
(4)
For at kunne tage hensyn til situationen på Fællesskabets marked bør Kommissionen kunne fastsætte en minimumssalgspris for hver dellicitation.
(5)
Interventionsorganerne i Belgien, Den Tjekkiske Republik, Spanien, Frankrig, Irland, Italien, Ungarn, Polen, Slovakiet og Sverige bør meddele Kommissionen de bud, de har modtaget. De bydende bør forblive anonyme.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
Interventionsorganerne i Belgien, Den Tjekkiske Republik, Spanien, Frankrig, Irland, Italien, Ungarn, Polen, Slovakiet og Sverige udbyder ved løbende licitation i alt 1 009 124 t sukker, som de har opkøbt, til salg på Fællesskabets indre marked. Oplysninger om de pågældende interventionsorganer og mængder er anført i bilag I.
Artikel 2
1. Licitation og salg som fastsat i artikel 1 finder sted i overensstemmelse med forordning (EF) nr. 1262/2001, medmindre andet er fastsat i nærværende forordning.
2. Uanset artikel 22, stk. 2 og 3, i forordning (EF) nr. 1262/2001 udfærdiger de berørte interventionsorganer hver en licitationsbekendtgørelse og offentliggør den mindst otte dage før begyndelsen af perioden for indgivelse af bud.
Bekendtgørelsen indeholder bl.a. betingelserne for licitationens gennemførelse.
Bekendtgørelsen og eventuelle ændringer heraf sendes til Kommissionen, inden de(n) offentliggøres.
Artikel 3
Minimumsbud for hver dellicitation er 250 t.
Artikel 4
1. Den periode, hvor bud kan indgives til den første dellicitation, begynder den 26. januar 2006 og slutter den 1. februar 2006, kl. 15.00 (belgisk tid).
De perioder, hvor bud kan indgives til den anden og efterfølgende dellicitationer, begynder den første arbejdsdag efter udløbet af den foregående periode. De slutter kl. 15.00 (belgisk tid):
-
den 15. februar 2006
-
den 1., 15. og 29. marts 2006
-
den 5. og 19. april 2006
-
den 3., 17. og 31. maj 2006
-
den 7., 14., 21. og 28. juni 2006.
2. Buddene indgives til de interventionsorganer, der er anført i bilag I.
Artikel 5
Uanset artikel 28, stk. 1, litra a), i forordning (EF) nr. 1262/2001 stiller hver bydende en licitationssikkerhed på 20 EUR pr. 100 kg sukker.
Artikel 6
De berørte interventionsorganer meddeler Kommissionen de bud, de har modtaget, senest to timer efter udløbet af fristen for indgivelse af bud i artikel 4, stk. 1.
De bydende identificeres ikke.
Indgivne bud meddeles i elektronisk form under anvendelse af den model, der er vist i bilag II.
Er der ikke indgivet bud, meddeler medlemsstaten Kommissionen dette inden for samme frist.
Artikel 7
1. Kommissionen fastsætter minimumssalgsprisen for hver af de berørte medlemsstater, eller den beslutter ikke at acceptere buddene, jf. proceduren i artikel 42, stk. 2, i forordning (EF) nr. 1260/2001.
2. Hvis tilslag til en minimumssalgspris, der er fastsat i henhold til stk. 1, medfører, at den disponible mængde for den pågældende medlemsstat overskrides, begrænses tilslaget til den disponible mængde.
Hvis tilslag i samme medlemsstat til alle bydende med samme pris medfører, at mængden for den pågældende medlemsstat overskrides, fordeles den disponible mængde som følger:
a)
ved fordeling blandt de pågældende bydende i forhold til den samlede mængde i hvert af deres bud, eller
b)
ved tildeling blandt de pågældende bydende i forhold til en maksimumstonnage, der er fastsat for hver af de bydende, eller
c)
ved lodtrækning.
Artikel 8
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. januar 2006.

Labels: 3
17
18